L-aħbarijiet lil hinn miċ-ċirkwit ma naqsux din il-ġimgħa, minkejja l-fatt li l-azzjoni fuq iċ-ċirkwiti qiegħda wieqfa minħabba l-vaganzi tas-sajf. Barra l-iżviluppi normali relatati mat-timijiet u ċ-ċirkwit, fil-jiem li għaddew rajna wkoll kontroversja mhux tas-soltu bejn sezzjonijiet tal-midja sportiva u Taljana Bernie Ecclestone. Akkuża serja Fiċ-ċentru ta' din il-kontroversja kien hemm il-kummentatur tar-RAI Gianfranco Mazzoni, illi tul it-tellieqa kollha lmenta li l-Ferrari kienet qiegħda tiġi injorata mir-reġija li xandret dan il-gran premju. Aktar ma beda jgħaddi l-ħin, dawn l-ilmenti aktar bdew jieħdu x-xeħta ta' akkużi fil-konfront ta' Bernie Ecclestone, il-kap tal-FOM, il-kumpanija li żżomm id-drittijiet kummerċjali tal-F1. Dan għax, skont Mazzoni, kien hemm għajdut ta' min joqgħod fuqhom illi Ecclestone kien ta ordni ċara lir-reġija biex tinjora lill-Ferrari kemm jista' jkun. Minkejja li għal bosta din l-akkuża dehret li hija waħda bla bażi, ħafna xorta nnutaw li l-ammont ta' attenzjoni li ngħataw is-sewwieqa tal-Ferrari kien kemxejn baxx meta dawn għamlu ħafna mit-tellieqa fl-ewwel żewġ pożizzjonijiet. Ikkonfrontat b'din l-akkuża minn sezzjonijiet oħra tal-midja, Ecclestone sostna li din ma kellhiex bażi fir-realtà. Huwa esprima wkoll l-intenzjoni li jara l-filmati bir-reqqa biex jaċċerta ruħu kienx hemm xi aġir inġust fil-konfront tal-Ferrari. Kliem aktar iebes kellu Maurizio Arrivabene, it-team principal tal-Ferrari, illi ddeskriva t-teorija ta' Mazzoni bħala stupidaġni. Il-kummentatur tar-RAI, però, żamm sod dwar il-verżjoni tiegħu tal-fatti. Fil-fatt, hemm raġunijiet għalfejn Ecclestone jista' jimpika mal-Ferrari. Ewlenija fost dawn ir-raġunijiet hemm il-viżjoni differenti li għandhom dwar il-futur tal-isport. Madankollu, miżura estrema kif deskritta minn Mazzoni tidher xi ftit estrema. Il-Ferrari hija l-ambaxxattriċi ewlenija tal-Formula 1, u għalhekk, ħsara lill-Ferrari hija ħsara lill-immaġni tal-isport kollu. Qrib ta' ftehim Sadanittant, fil-jiem li għaddew komplew jintensifikaw ruħhom in-negozjati bejn ir-Renault u l-Lotus biex il-kumpanija awtomobilistika Franċiża terġa' tieħu kontroll tat-tim ta' Enstone. Ir-Renault diġà kellha l-kontroll ta' dan it-tim bejn l-2002 u l-2009, perjodu li matulu rebħu l-kampjonat tal-kostrutturi u dak tas-sewwieqa darbtejn. Il-possibbiltà li r-Renault jidħlu lura bħala tim kostruttur is-sena d-dieħla stess, però hija baxxa hekk kif tkun għadha marbuta li tagħti prijorità lir-Red Bull mil-lat ta' żvilupp tekniku. Madankollu, is-sitwazzjoni finanzjarja tal-Lotus taf tkun serja daqstant illi ma jkunux jifilħu jistennew sal-2017 għal injezzjoni finanzjarja. Il-problemi tal-Lotus, fil-fatt, komplew joħorġu ċari matul il-Gran Premju tal-Ungerija meta kellhom jaqbżu l-ewwel sessjoni ta' prattika tal-Ìimgħa minħabba li waqgħu lura fil-pagamenti tagħhom mal-Pirelli. Alterazzjonijiet Is-sidien taċ-ċirkwit ta' Singapor ħabbru li għamlu xi bidliet fil-kurvi 11, 12 u 13 biex iżidu l-opportunitajiet ta' battalji interessanti matul it-tellieqa. Sas-sena l-oħra, il-kurvi 11 u 12 kienu jagħmlu parti minn 'chicane' veloċi illi issa saret aktar kajmana hekk kif kurva 11 għandha kisra aktar notevoli. Il-bidla tfisser ukoll li s-sewwieqa issa se jibdew jaqsmu minn fuq il-parti xellugija ta' Anderson Bridge. Din se twassal għal kurva 13, illi minn din is-sena se tkun aktar wiesgħa. Dawn l-alterazzjonijiet m'għandhomx motivazzjoni purament sportiva għax saru b'riżultat ta' diversi żviluppi fl-ippjanar urban ta' Singapor illi ġiegħlu lill-organizzaturi jimmodifikaw il-konfigurazzjoni taċ-ċirkwit. Investiment ta' €80 miljun Fil-mira ta' diversi żviluppi jidher li se jkun ukoll iċ-ċirkwit tal-Ungerija. Minkejja li l-kuntratt attwali tal-Hungaroring iwassal sal-2021, l-organizzaturi tal-Gran Premju tal-Ungerija diġà qegħdin iħarsu lejn modi kif jikkonvinċu lil Ecclestone biex iżomm dan l-avveniment fuq il-kalendarju tal-F1 lil hinn minn hekk. Jidher illi waħda mill-kundizzjonijiet li ġiet sottomessa lilhom kienet li jiġi immodernizzat iċ-ċirkwit ħalli jkun jista' joffri aktar spettaklu u jilqa' aktar nies. Dan l-investiment mistenni li jiswa lill-organizzaturi madwar €80 miljun fuq medda ta' tliet snin, però għadu mhuwiex magħruf fiex se jikkonsistu eżattament dawn l-iżviluppi.